Design av tennstempel og tennstempelfjær påvirker slagtiden til et våpen.
**Slagtid** er tiden fra et skytevåpens avtrekk blir utløst til tennstempelet treffer tennhetten til ammunisjonen, og avhenger av designet til avfyringsmekanismen. Lang slagtid øker sannsynligheten for at skytteren drar siktene bort fra målet før kulen har forlatt løpet, en skytterfeil som kan gi bom eller dårlig treff. Skyttere kan derfor oppleve bedre presisjon med våpen med kort slagtid. Kort slagtid er ønskelig i forbindelse med jakt og konkurranseskyting når man skyter med høy presisjon på små mål, og spesielt i ustødige skytestillinger som stående skyting.

Måling av slagtid
-----------------

Slagtiden kan måles, men blir istedet ofte regnet ut matematisk av produsenten. Det tas da med i beregningen stivhet på fjærer, hvor langt de bevegelige delene skal bevege seg og vekten på de bevegelige delene.

Slagtiden på konvensjonelle sylinderlåsrifler ligger som regel mellom 2,6 og 9,0 millisekunder. For eksempel har Sig Sauer 200 STR en forholdsvis kort slagtid på 2,4 ms. Skytevåpen med hane er kjent for å ha lang slagtid, siden hanen blir en ekstra bevegelig del som øker slagtiden, for eksempel har M4 og HK416 en slagtid rundt 10 ms. I våpen med elektronisk tennhette kan slagtiden komme ned mot nær null millisekund.

Eksempler på slagtid| Produsent og modell | Slagtid millisekunder |
| --- | --- |
| Rößler Titan 3, Titan 6, Titan 16 og Titan Alpha | 1,6 ms |
| Sig Sauer 200 STR | 2,4 ms |
| Mauser M98[] | ca. 4-5 ms |
| Lee-Enfield[] | ca. 4-5 ms |
| M4/HK416 | ca. 10 ms |
|

Forbedring av slagtid
---------------------

For flere modeller av produksjonsvåpen fås det kjøpt delesett kalt «speedlock» som skal redusere slagtiden ved å bruke lettere tennstempel med kortere slaglengde og kraftigere fjærer. Mens vanlige tennstempler som regel er laget i stål, er tennstemplet i delesettene ofte enten laget av titan eller en blanding av stål og aluminium, som i noen tilfeller kan redusere vekten til nesten halvparten av originalt. Kraftigere fjærer brukes for å ytterligere øke hastigheten samt sikre fortsatt pålitelig avfyring. På våpen med hane kan en lettere hane og sterkere hanefjær korte ned slagtiden, men et våpen med hane vil ofte fremdeles ha lengre slagtid enn skytevåpen uten hane.

Andre faktorer
--------------

Det er ikke bare slagtiden som bestemmer hvor lang tid det tar fra avtrekket blir utløst til kulen har forlatt løpet. Design av våpen og ammunisjon påvirker tiden det tar før antenning, tiden til makstrykk er nådd og tiden ammunisjonen bruker gjennom løpet. Disse kan summeres sammen:

1. **Slagtid**: Tid fra avtrekk til tennstempelet treffer tennhetten.
2. **Tennforsinkelse**: Tid fra tennstempelet treffer tennhetten til kruttet begynner å brenne slik at det skapes trykk inni hylsen. Det er ønskelig at ammunisjon har pålitelig antenning, og jevn tid fra anslag til antenning.
3. **Tid til makstrykk**: Tiden fra det har blitt skapt trykk til makstrykket er nådd.
4. **Pipe-/løpstid**: Total tid for prosjektilets bevegelse gjennom pipen. Et hurtig kaliber i en kort pipe kan korte ned pipetiden, og dermed øke presisjonen.

Punkt 2, 3 og 4 beskriver tiden fra antenning til kulen forlater løpet, og på engelsk kalles de samlet for *bullet dwell time*, eller «dveletid» på norsk. I de fleste moderne grovkalibrede rifler tar ligger dveletiden mellom 1,0 og 1,5 millisekund.

Referanser
----------

1. 1 2  Tubb Precision Speedlock Firing Pin - Rem 700 Short Action
2. 1 2  «Geissele Hi-Speed National Match Trigger manual» (PDF). Arkivert fra originalen (PDF) 7. august 2018. Besøkt 7. august 2018.
3. ↑  titan6.com - Product Cataloge
4. ↑  dfs.no - SigSauer - Produktbeskrivelse Arkivert 14. september 2018 hos Wayback Machine.«Slagtid på tennstempel er 2,4 ms»
5. ↑  «Speedlock Systems». Arkivert fra originalen 28. august 2007. Besøkt 31. august 2007.  «Arkivert kopi». Arkivert fra originalen 28. august 2007. Besøkt 7. august 2018.
6. ↑  Locktime By Randy Wakeman